Carcaixent avança en el projecte d’un espai multiús
03 de març de 2023

Carcaixent

L’equip de govern de l’Ajuntament de Carcaixent s’ha reunit amb algunes de les principals associacions culturals del municipi, com la Lira Carcaixentina, el grup de teatre Àgora i la Junta Local Fallera per a tractar el nou projecte d’un espai multiús a la localitat que es planteja a la parcel·la municipal ubicada en l’Avinguda Lira Carcaixentina. La localitat és beneficiària d'una subvenció directa concedida per la Generalitat Valenciana per valor de 100.000€ destinats a la redacció de l'esmentat projecte.

En aquesta reunió prèvia a la licitació del projecte, en la que també han assistit diferents tècnics del consistori, les associacions han manifestat les seues necessitats per tal que es tinguen en compte en el moment de preparar la licitació del projecte bàsic d’obres. Aquestes entitats coincidiren en línies generals en la necessitat de dotar a Carcaixent d’un espai amb major aforament que el Magatzem de Ribera, que supere més de mil persones, i permeta diversos usos, i sobretot, ampliacions i millores acústiques, dotacionals i funcionals, i on es garantisca la sostenibilitat econòmica i ambiental de la pròpia construcció.

S'ha acordat per totes les parts, que la primera fase necessàriament resoldrà el fet de disposar d'un espai cobert, així com les dotacions indispensables de serveis, magatzem, vestuaris i aparcament.

La Vicealcaldessa, Sara Diert, insisteix que "Avançar en aquest projecte significa avançar cap a un futur de Carcaixent, que tots i totes necessitem per seguir promocionant la cultura i les nostres festes. L'ajuda de la Generalitat ha sigut clau per impulsar i començar a fer realitat aquesta idea que durant tants anys s'ha estat plantejant. No podem oblidar donar les gracies al govern de la GVA per haver inclos ens els seus presupostos aquesta aportació per a Carcaixent i per als seus carcaixentins i carcaixentines".

Lluís Candel, Regidor de Territori, manifesta la necessitat de plantejar un projecte realista i realitzable, “Cal deixar enrere la cultura d'obres faraòniques per a centrar-nos en resoldre de manera eficient els problemes i necessitats diàries de les entitats i del propi Ajuntament. Així garantirem resoldre les necessitats de la ciutadania”.

Pasqual Boqueta, Regidor de Cultura i Falles, es mostra molt satisfet, “Amb les gestions fetes es podrà dur endavant aquest projecte clau que és una demanda de la societat carcaixentina durant anys” i remarca que “La creació d’un espai amb característiques pròpies per a celebrar events i espectacles donarà peu a incrementar l’oferta cultural del municipi i fer que tinguen més ressò per exemple les presentacions falleres, declarades d’interés turístic local”.